Oorwinning vir studente ná NSFAS finansiering staak(Foto: Unsplash) Die hooggeregshof in Kaapstad het ŉ besluit van die nasionale finansiële hulpskema vir studente (NSFAS) dat ŉ groep studente se finansiering vir hul studies opgeskort word, ter syde gestel. Die hof het gelas dat die studente, Rozanne Jonck, Lianne Steyn en Jan Albert Jordaan, geregtig was op die geleentheid om voorleggings aan NSFAS te doen oor enige besluit om hul finansiële bystand op te skort, voor dit gedoen is. Luidens die hofstukke het die drie studente hulp by die skema gekry vir die finansiering van hul 2020- akademiese jaar, maar dit is in Mei van dieselfde jaar gekanselleer. Die drie studente het die organisasie AfriForum Jeug genader nadat die finansiering van sowat 5 000 studente teruggetrek is. Die saak is verlede jaar al aangehoor en regter Mark Sher het Woensdag uitspraak gelewer. NSFAS het beweer dat die studente oneerlik was met hulle aansoeke. Die instelling het ook SMS-boodskappe aan die studente gestuur waarin beweer is dat inligting van die Suid-Afrikaanse Inkomstediens (SAID) ontvang is wat aandui dat die studente se huishoudelike inkomste meer as R350 000 per jaar is. AfriForum sê in die hof is erken dat NSFAS nie die inligting van die inkomstediens ontvang het nie, maar wel van ’n kredietagentskap wat bloot huishoudelike inkomsteskattings gemaak het. Die regter het hierdie bekentenis as uiters kommerwekkend beskryf. Bernard Pieters, bestuurder van AfriForum Jeug, sê die organisasie is teleurgesteld dat net sommige studente weens die uitspraak verligting sal kry en nie die hele groep wat deur die aanvanklike besluit benadeel is nie. Die organisasie oorweeg regstappe om te appelleer teen die hof se besluit om nie ook in die guns van die res van die groep te beslis nie. “AfriForum Jeug moedig die publiek aan om private beursskemas soos dié van AfriForum Jeug en Solidariteit Helpende Hand te ondersteun, aangesien dit duidelik is dat staatsondersteunde fondse die studente, soos in hierdie geval, lelik in die steek kan laat,” sê Pieters. “Met staatsverval is instellings soos NSFAS nie bevoeg om met die toekoms van die Suid-Afrikaanse jeug vertrou te word nie. Gemeenskappe moet self verantwoordelikheid vir hulle jongmense se ontwikkeling aanvaar.”